Gesteelde matriekvraestelle is fopnuus, sê ministerArgieffoto Debbie Schäfer, minister van onderwys in die Wes-Kaap, het gesê gerugte dat biologievraestelle vir die eindeksamen gesteel is, is fopnuus. “Ons neem kennis van die vervalste persverklaring wat op sosiale media en op WhatsApp versprei word. Uit die skermskoot wat ons ontvang het, lyk dit byna soos ŉ persverklaring van die Wes-Kaapse regering en daar word beweer dat ŉ kuberkraker die Nasionale Seniorsertifikaat se biologievraestel van die provinsiale departement se webwerf gesteel het,” het Schäfer verduidelik. Matrikulante het Maandagoggend in die provinsie Lewenswetenskappe 2 geskryf. “Vraestelle word nie op ŉ webwerf gestoor nie en dit is onmoontlik dat die vraestelle só bekom kan word. Die persverklaring is ŉ vervalsing.” Daar is ook na bewering ŉ vervalste berig dat matrikulante weer die eerste vraestel van geografie moet herskryf. “Dit is ook nie waar nie,” het Schäfer benadruk. “Ons veroordeel hierdie selfsugtige optrede wat poog om leerders se aandag af te trek en wat die integriteit van die eksamen bevraagteken. Dit plaas bykomende druk op leerders wat reeds gespanne is in hierdie moeilike tyd.” Sy het gesê die vervalste persverklaring was kommerwekkend vir leerders. “Ek wil julle verseker dat hierdie berigte vals is en ek moedig julle aan om gefokus te bly vir die laaste paar weke van die eindeksamen.” Die departement versoek ouers en leerders om nie inligting te versprei wat nie geverifieer is nie.